P. Hrušovský, predseda NR SR: (2004-09-09):
Čas na odpovede na otázky poslancov položené vám, pán premiér, vypršal. Teraz budeme pokračovať – ďakujem vám za odpovede –  budeme pokračovať v odpovediach na otázky položené poslancami jednotlivým ministrom. Teraz poprosím pána podpredsedu vlády a ministra hospodárstva Pavla Ruska, aby odpovedal na prvú otázku, ktorú vám položil, pán podpredseda, pán poslanec Baška, ktorý sa vás pýta: „Dňa 27. mája 2004 som vám položil otázku týkajúcu sa predloženia uznesenia o vyplatení financií občanom za bezodplatné prevody energetickým podnikom. Vaša odpoveď znela, že uznesenie predložíte do vlády 30. júna 2004. Teraz máme september a uznesenie predložené nebolo. Aký je súčasný stav a kedy bude predložené uznesenie do vlády?“ Nech sa páči. P. Rusko, podpredseda vlády a minister hospodárstva SR: Ďakujem za slovo, pán predseda. Moja odpoveď bude zároveň odpoveďou aj na otázku číslo 5, ktorú zrejme v rámci hesla Opakovanie je matka múdrosti, predložil pán poslanec Baška ešte raz a znie tak isto, len trochu s inou formuláciou. Áno, pôvodne sme chceli uzavrieť celý zoznam, pretože ministerstvo hospodárstva jednoznačne zastáva názor a sme presvedčení, že je to správne, že tak ako sa odškodňovali obce a mestá pri SPP, tak by sa mali aj pri energetických podnikoch, pretože vkladali objektívne zo svojich zdrojov na zveľadenie tohto majetku, ktorý keď sa privatizuje, nie je korektné, aby všetko išlo na štát. Chceli sme to urobiť do 30. 6. preto, lebo bol predpoklad, že do 27. 5. obce a mestá dajú svoje požiadavky, ktoré distribučné spoločnosti posúdia a uzavrú. Ale nestalo sa tak. My sme len vyšli mestám a obciam v ústrety, pretože nestihli termín. Avizovali nám, že majú po takej podlžnosti, len možno zavalení aj prechodom kompetencií nestihli včas reagovať a nestihli si podať tieto žiadosti. A zdalo sa nám také moc možno prísne z pozície štátu len to uzavrieť a povedať im, prišli ste o milión, o 500 000, o 800 000, čo z pohľadu malej obce je možno tretina rozpočtu, len kvôli tomu, lebo však my sme povedali, že do 27. mája a vy ste to nestihli. Požiadali sme preto my z vlastnej iniciatívy distribučné spoločnosti, aby vyšli v ústrety obciam a mestám, aby predĺžili tento termín a predĺžili ho tak, že môžu uzatvoriť zoznamy do 31. 7. Čiže my sme iniciovali predĺženie tohto termínu, keďže naozaj veľa obcí, a najmä menších obcí nás žiadalo o to a rozhodli sme sa, samozrejme, vyjsť v ústrety. My sme tu kvôli nim, nie obce kvôli nám. Takže do 31. 7. sa zoznamy skompletizovali. Máme ich komplexné a kompletné. Ministerstvo hospodárstva spracovalo materiál kvantifikácia objemu investícií, ktoré obce vynaložili na vybudovanie energetických zariadení, ktoré následne boli odovzdané bezodplatným prevodom energetickým podnikom. Materiál v auguste prešiel schvaľovacím konaním na ministerstve a pred jeho predložením do Porady ekonomických ministrov je, pochopiteľne, súčasťou medzirezortného pripomienkového konania, ktoré končí dnes, teda 9. 9. Po predložení a uznaní nárokov ďalších obcí po 24. 2. sa pôvodná celková suma finančných nárokov zvýšila zo 403 na 529 mil., čo budeme musieť riešiť tým, že časť zdrojov sa bude musieť presunúť na budúci rozpočet Fondu národného majetku. Teraz o tom rokujeme s Fondom národného majetku, lebo sa nám zdá korektné aj napriek tomu, že termín sa nestihol zabezpečiť, aby sa naplnila vecná stránka celého problému. Opakujem, nie z viny ministerstva, ani z viny distribučných spoločností, ale len tie obce a mestá, ktoré síce môžete potom vyhrešiť, no zdalo sa nám absolútne nekorektné, aby kvôli tomu, že si tam niekto možno niečo nevšimol, prišli obce a mestá o tieto sumy. Preto sa to predĺžilo, končí pripomienkové konanie, ide to do Porady ekonomických ministrov a paralelne s tým sa rieši ešte otázka navýšenia, resp. nájdenia zabezpečenia zdrojov, ktoré z týchto dodatočných nárokov obcí a miest, ale oprávnených, vznikli. Akonáhle to bude doriešené, peniaze budú vyplatené.